# அடி அவாங்



டான் ஸ்ரீ டத்தோ **அப்துல் அடி அவாங்** எனும் **அடி அவாங்** (ஆங்கிலம் *Abdul Hadi bin Awang*; மலாய்: *Abdul Hadi bin Awang*; சீனம்: 哈迪阿旺 சாவி: عبدالهادي بن اواڠ;); என்பவர் அக்டோபர் 1990 முதல் திராங்கானு, மாராங் மக்களவைத் தொகுதியின் (*Marang Federal Constituency*) மலேசிய நாடாளுமன்ற உறுப்பினராக (*Member of Parliament*) சேவை செய்தவர். இவர் ஒரு மலேசிய அரசியல்வாதி மற்றும் மத போதகர் ஆவார்.  

இவர் மலேசிய இசுலாமிய கட்சியின் (*Malaysian Islamic Party*) (**PAS**) 7-ஆவது தலைவர்; 2 டிசம்பர் 1999 தொடங்கி 25 மார்ச் 2004 வரையில் திராங்கானு மாநிலத்தின் முதல்வர் (*Menteri Besar of Terengganu*) பதவி வகித்தவர்; 22 ஏப்ரல் 1982 தொடங்கி 3 ஆகத்து 1986 வரையில் திராங்கானு மாநில மாராங் தொகுதியின் சட்டமன்ற உறுப்பினர் (*Marang State Constituency*); 1986 முதல் 2018 வரை திராங்கானு மாநில ரூ ரெண்டாங் சட்டமன்றத் தொகுதியின் (*Ru Rendang State Constituency*) உறுப்பினர் பதவிகளை வகித்தவர்.  

## பொது

மலேசிய எதிர்க்கட்சிகளின் தலைவர் பதவியில் 8-ஆவது தலைவராக 23 சூலை 2002 தொடங்கி 21 மார்ச் 2004 வரை பதவி வகித்த இவர், பன்னாட்டு அளவில், பன்னாட்டு முசுலிம் அறிஞர்களின் சங்கத்தின் (*International Union of Muslim Scholars*) துணைத் தலைவராகவும் பணியாற்றி வருகிறார்.  

அத்துடன் 2020-ஆம் ஆண்டில் இருந்து 2020-ஆம் ஆண்டு வரை மலேசியப் பிரதமர் துறையில் மலேசியப் பிரதமரின் மத்திய கிழக்கு நாடுகளுக்கான சிறப்புத் தூதராகவும் (*Special Envoy of Malaysia to the Middle East*) சேவை ஆற்றியவர்.  

## வாழ்க்கை

அடி அவாங்கின் தொடக்க நிலைக் கல்வியை ருசிலா தேசிய பள்ளி (*Rusila National School*); மாராங் சமயப் பள்ளி (*Marang Religious School*); உயர்நிலைக் கல்வியை கோலா திராங்கானு சுல்தான் சைனால் ஆபிதீன் சமய மேல்நிலைப் பள்ளி (*Sultan Zainal Abidin Religious Secondary School Kuala Terengganu*); ஆகிய பள்ளிகளில் மேற்கொண்டார்.  

பின்னர் 1969 – 1973-ஆம் ஆண்டுகளில் இடையில் சவூதி அரேபியா மதீனா இசுலாமிய பல்கலைக்கழகத்திலும் (*Islamic University of Madinah*); 1974 - 1976-ஆம் ஆண்டுகளில் கெய்ரோ அல்-அசார் பல்கலைக்கழகத்திலும் (*Al-Azhar University*) மேல் படிப்பை மேற்கொண்டார்.  

### அங்காத்தான் பெலியா இசுலாம்

மேல்நாடுகளில் தம் உயர்க்கல்வியை முடித்துக் கொண்ட அவர் மலேசியாவுக்குத் திரும்பியதும், 1977-ஆம் ஆண்டில் அங்காத்தான் பெலியா இசுலாம் மலேசியா (*Angkatan Belia Islam Malaysia*) (**ABIM**) எனும் மலேசிய முற்போக்கு இளைஞர் அணியில் குழுவில் சேர்ந்தார்.  

அங்கு அடி அவாங்கின் நல்சேவைகளின் பங்குப்பளிப்புகளினால் விரைவில் அந்த அணியின் திராங்கானு மாநிலத் தலைவராக (*Terengganu State Chief*) ஆனார்.  

### மலேசிய இசுலாமியக் கட்சியின் தலைவர்

ஓர் ஆண்டு கழித்து, 1978-ஆம் ஆண்டில், மலேசிய இசுலாமியக் கட்சியில் (*Malaysian Islamic Party*) (PAS) சேர்ந்தார். 1978 பொதுத் தேர்தலில் மாராங் சட்டமன்றத் தொகுதியில் போட்டியிட்டார். எனினும் பாரிசான் நேசனல் கட்சியின் துங்கு சாகித் துங்கு மூசாவிடம் (*Tengku Zahid Tengku Musa*) 64 வாக்குகள் வித்தியாசத்தில் தோல்வி அடைந்தார்.  

அதன் பின்னர் மலேசிய இசுலாமியக் கட்சியின் பதவிகளில் விரைவாக உயர்ந்தார். 1989-இல் மலேசிய இசுலாமியக் கட்சித் தலைவர் பதவிக்கு பாட்சில் நூர் தேர்ந்தெடுக்கப்பட்டபோது, அடி அவாங் அக்கட்சியின் துணைத் தலைவரானார்.  

2002-ஆம் ஆண்டு வரை அடி அவாங் துணைத் தலைவராக இருந்தார். அதே ஆண்டில் பாட்சில் நூர் (*Fadzil Noor*) மாரடைப்பால் இறந்தார். இதன் விளைவாக அடி அவாங், மலேசிய இசுலாமியக் கட்சியின் தலைவரானார்.  

## பிறப்பு

அடி அவாங் 1947-ஆம் ஆண்டு அக்டோபர் 20-ஆம் தேதி திராங்கானுவில் உள்ள மாராங் மாவட்டத்தில் உள்ள கம்போங் ருசிலா (*Kampung Rusila*) எனும் கிராமத்தில் பிறந்தார். ஒன்பது உடன்பிறப்புகளில் ஐந்தாவது குழந்தை; உடன்பிறப்புகளில் நால்வர் இறந்து விட்டனர்.  

அடி அவாங்கின் தந்தையார் பெயர் அஜி அவாங் முகமது பின் அப்துல் ரகுமான் (*Haji Awang Mohamad bin Abd Rahman*). தாயாரின் பெயர் அஜ்ஜா அமினா யூசுப் (*Hajjah Aminah Yusuf*).  

## விருதுகள்
### மலேசிய விருதுகள்
- :
  - மலேசியப் பேரரசர் விருது - (*Order of Loyalty to the Crown of Malaysia*) (**PSM**) – **Tan Sri** (2021)
- :
  - திராங்கானு மாநில சுல்தான் விருது - (*Order of Sultan Mahmud I of Terengganu*) (**SSMT**) – **Dato' Seri** (2001)